器官

器官係動物體或植物體嘅由不同嘅細胞同埋組織構成嘅結構，用嚟完成某啲特定功能，並同其他分擔共同功能嘅器官一齊組成各個系統或整個個體。

植物體嘅器官 
植物體嘅器官分為生殖器官同埋營養器官兩類。營養器官包括根、莖同埋葉；生殖器官包括花、果實同埋種子。前者嘅主要功用為吸收、輸送養份為主，以利生長，叫做營養器官。後者以透過有性生殖，並以傳播後代做為主要功能。

動物體嘅器官 
動物體嘅器官好多時都叫內臟，類型較為複雜，一個器官可以屬於多個系統。動物體嘅主要器官有：心臟、肺、腦、眼、脾臟、胰臟、腎臟、肝臟、腸臟、皮膚、子宮、膀胱同埋骨骼等。

維生器官 
維生器官係人體內維持生命嘅器宮。如果身體入面嘅維生器官唔可以完全運行正常嘅話，一個人就可以好快死。主要嘅維生器官有：

腦部，負責控制同埋協調呼吸、心跳、荷爾蒙生產、感覺接收、肌肉運動等
 心臟，將含有充分氧氣及養分嘅血送至全身，供應各組織器官
 肺部，負責呼吸同使血液帶氧
 腎臟，將血液入面嘅廢物移除帶到膀胱排走

其他負責消化同埋排泄嘅器官則對於長期維生有必要性。雖然係咁，有好多人有缺少腎臟、脾臟同埋腸臟等器官嘅情況下依然生存，不過需要機器嘅幫助。

細胞
 組織
 系統